Eleverne på Brønderslev Gymnasium debatterede onsdag formiddag med 13 nordjyske folketingskandidater. I alt 400 elever fra gymnasiet debatterede i halvanden time med kandidaterne om emner som uddannelse, velfærd og klima. Eleverne havde forud for debatten kunnet stemme om hvilke emner, de helst ville debattere - og her var klimaet endnu en gang den helt store topscorer. Mange af de fremmødte unge på Brønderslev Gymnasium er da også helt klare i spyttet, når det drejer sig om, hvad de mener omkring miljøpolitik. - Jeg synes, det er ret uhyggeligt, når man hører forskere blive ved med at sige, der skal gøres noget, og at der ikke er særligt mange år tilbage, og så ser man stadig politikere sige, at vi kan sagtens vente, og at det er noget hykleri, at vi snakker om klima, og det synes jeg ikke, at man som politikere kan være bekendt, siger Anton Kokholm Vejby, der går i 1.g på Brønderslev Gymnasium. Du kan se meget mere til valgdebatten i nyhederne på TV2 Nord klokken 19.30.

Opsummering:
13 nordjyske Folketingskandidater tog onsdag diskussionen op med de unge omkring de mest populære temaer.